b'\n_START_ARTICLE_\nBad Kissingen\n_START_SECTION_\nHistoria\n_START_PARAGRAPH_\nVarhaisin tunnettu maininta Bad Kissingenist\xc3\xa4 on per\xc3\xa4isin vuodelta 801. Tuolloin se tunnettiin nimell\xc3\xa4 chizzicha. Asutus kehittyi etenkin l\xc3\xa4hteittens\xc3\xa4 ansiosta ja vuonna 1279 se mainittiin ensimm\xc3\xa4isen kerran kaupunkina, oppidumina. 1800-luvulla Kissingenist\xc3\xa4 muodostui varsinainen kylpyl\xc3\xa4kaupunki. Se oli niin Baijerin kuin muidenkin eurooppalaisten monarkioiden kuninkaallisten suosiossa. Nimen Bad kaupunki sai nimeens\xc3\xa4 virallisesti 24. huhtikuuta vuonna 1883._NEWLINE_Osana Preussin-It\xc3\xa4vallan sotaa Bad Kissingeniss\xc3\xa4 k\xc3\xa4ytiin baijerilaisten ja preussilaisten joukkojen v\xc3\xa4linen taistelu 10. hein\xc3\xa4kuuta vuonna 1866.'